PALUI lawas pulang mahilang ada pang sampai batangah bulan inya kada kalihatan di kampung.
Sakalinya ujar habar inya bailang ka wadah mamarinanya di Banjar.
“Kamana lawas kada kalihatan Lui” ujar Garbus.
“Aku ka Banjar mailangi mamarinaku” ujar Palui.
“Kalu cuma bailang kanapa maka lawas banar hanyar babulik ka banua?” ujar Tulamak umpat batakun.
“Sabujurnya aku handak haja langsung bulik Mak ai. Paling lawas sahari dua aku di sana. Tapi karna aku kahabisan ungkus gasan bulik maka tapaksa aku talawasi umpat badiam di Banjar” ujar Palui.
“Kanapa maka kada bahutang haja dahulu wan mamarina ikam itu kaina imbah sampai hanyar ditahuri?” ujar Garbus
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn